Leagăne ruginite, scânduri rupte și tobogane deteriorate în care cei mici se pot răni grav. Așa sunt întâmpinați copiii care ajung în parcul de joacă de lângă complexul Meșteșugăresc, zona de Nord a Ploieștiului. Un cititor ne-a semnalat problema, menționând faptul că locul de joacă este plin în fiecare seară și că în orice moment se poate întâmpla un accident.
„Nu ne bagă nimeni în seamă. Mergem cu copiii la aceste locuri de joacă ce sunt adevărate capcane. De ce nu putem avea și noi, ca în alte orașe, parcuri pentru cei mici, sigure și moderne?!
Știm că sunt un pericol, însă nu avem alternative pentru a ne duce copiii să se joace şi să socializeze”, ne-a scris, revoltat, părintele.
Director SGU, Dragoș Machițescu, a explicat faptul că, la acel parc de joacă, s-a făcut deja constatarea, urmând ca în aproximativ 2 săptămâni să se intervină pentru reabilitarea întregului mobilier urban, dar și a pieselor de joacă pentru copii.